
Text rozhodnutia
Súd: Krajský súd Bratislava Spisová značka: 1S/252/2017 Identifikačné číslo súdneho spisu: 1017201756 Dátum vydania rozhodnutia: 07. 02. 2019 Meno a priezvisko sudcu, VSÚ: JUDr. Renáta Janáková ECLI: ECLI:SK:KSBA:2019:1017201756.2 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Renáty Janákovej a členiek senátu JUDr. Zuzany Mališovej a JUDr. Marty Barkovej, v právnej veci žalobcu: TS Pharma s.r.o., so sídlom Lazovná 68, 974 01 Banská Bystrica, IČO: 46 613 170, zastúpeného: JUDr. Katarína Bieliková, advokátka, Aupark Tower, Einsteinova 24, 851 01 Bratislava, IČO: 421 32 364, proti žalovanému: Ministerstvo zdravotníctva Slovenskej republiky, Limbová 2, Bratislava, o preskúmanie zákonnosti rozhodnutia žalovaného č.: Z37393-2017-OF/K363_ N543_N544_N545_N549_N550 N551_N552_N553_N556_N558_ N559_N560_N561_N562_N563 zo dňa 09.08.2017, takto r o z h o d o l : Krajský súd v Bratislave napadnuté rozhodnutie žalovaného Ministerstva zdravotníctva Slovenskej republiky č.: Z37393-2017-OF/ K363_N543_N544_N545_N549_N550_N551_N552_N553_N556_N558_N559_N560_N561_N562_N563 zo dňa 09.08.2017 v časti výroku III. vo vzťahu k žalobcovi (účastník konania v 15. rade) bod č. 134. pre referenčnú skupinu C01BC03 Propafenón p.o. predĺžené uvoľňovanie 225 mg (60 ks) sa maximálna výška úhrady zdravotnej poisťovne za štandardnú dávku liečiva určuje vo výške 0,209 eur; bod č. 135. pre referenčnú skupinu C01BC03 Propafenón p.o. predĺžené uvoľňovanie 325 mg (60 ks) sa maximálna výška úhrady zdravotnej poisťovne za štandardnú dávku liečiva určuje vo výške 0,209 eur; bod č. 136. pre referenčnú skupinu C01BC03 Propafenón p.o. predĺžené uvoľňovanie 425 mg (60 ks) sa maximálna výška úhrady zdravotnej poisťovne za štandardnú dávku liečiva určuje vo výške 0,209 eur; zrušuje a vec vracia žalovanému na ďalšie konanie. Žalobcovi súd priznáva voči žalovanému právo na úplnú náhradu trov konania, o výške ktorej rozhodne správny súd po právoplatnosti tohto rozsudku samostatným uznesením. o d ô v o d n e n i e : I. Priebeh administratívneho konania 1.Zverejnením oznámenia o začatí konania na webovom sídle Ministerstva zdravotníctva Slovenskej republiky (ďalej len ministerstvo) bolo dňa 29.05.2017 z podnetu ministerstva začaté konanie vo veci zmeny charakteristík referenčných skupín. V oznámení ministerstvo uviedlo navrhované zmeny charakteristík referenčných skupín spolu s referenčnými skupinami, ktoré sú predmetom konania. 2. Ministerstvo rozhodnutím č. S05641-OKC-2017-11048/LRUK001 zo dňa 14.07.2017 rozhodlo podľa § 20 ods. 1 v spojení s § 20 ods. 3 písm. a), c) a d) a § 6 ods. 5 písm. b) zákona č. 363/2011 Z.z. o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia a o zmene a doplnení niektorých zákonov v znení neskorších predpisov (ďalej len „zákon“) tak, že v zozname kategorizovaných liekov sa charakteristiky referenčných skupín, vrátane referenčných podskupín v zmysle § 6 ods. 4 zákona určujú tak, ako je uvedené v bode 1. až 657. vo výroku tohto rozhodnutia. Vo vzťahu k žalobcovi sa jedná o bod č. 134., bod č. 135. a bod č. 136. pre referenčnú skupinu: bod č. 134. pre referenčnú skupinu C01BC03 Propafenón p.o. predĺžené uvoľňovanie 225 mg (60 ks) sa maximálna výška úhrady zdravotnej poisťovne za štandardnú dávku liečiva určuje vo výške 0,209 eur; bod č. 135. pre referenčnú skupinu C01BC03 Propafenón p.o. predĺžené uvoľňovanie 325 mg (60 ks) sa maximálna výška úhrady zdravotnej poisťovne za štandardnú dávku liečiva určuje vo výške 0,209 eur; bod č. 136. pre referenčnú skupinu C01BC03 Propafenón p.o. predĺžené uvoľňovanie 425 mg (60 ks) sa maximálna výška úhrady zdravotnej poisťovne za štandardnú dávku liečiva určuje vo výške 0,209 eur; 3. V odôvodnení rozhodnutia žalovaný uviedol, že ministerstvo je povinné prehodnocovať úhrady zdravotných poisťovní za štandardnú dávku liečiva, tak, aby zdroje verejného zdravotného poistenia boli vynakladané účelne a efektívne so zreteľom na účinnosť a bezpečnosť liekov. Ministerstvo rovnako zobralo do úvahy odporúčané terapeutické postupy a zároveň prihliadalo na nákladovú efektívnosť a predpokladaný vplyv na prostriedky verejného zdravotného poistenia. Dôležitou skutočnosťou, ktorú ministerstvo posudzovalo pri rozhodovaní v predmetnom konaní, bolo zabezpečenie finančnej stability systému verejného zdravotného poistenia. Ministerstvo ďalej prihliadalo na skutočnosti jemu známe vyplývajúce mu z jeho úradnej činnosti, konkrétne išlo o zmenu charakteristík referenčných skupín. Jednou z charakteristík referenčnej skupiny je aj maximálna výška úhrady zdravotnou poisťovňou za štandardnú dávku liečiva v zmysle § 6 ods. 5 písm. b) zákona, ktoré boli upravené tak, ako je uvedené vo výrokovej časti tohto rozhodnutia a v zmysle citovaných právnych predpisov. 4. Proti prvostupňovému rozhodnutiu podal žalobca (v rozhodnutí žalovaného označený ako účastník v 15. rade) námietky týkajúce sa prehodnotenia charakteristiky referenčných skupín, ktoré kategorizačná rada pre liečivá a lieky po posúdení odporučila zamietnuť. 5.Rozhodnutím č. Z37393-2017-OF/ K363_N543_N544_N545_N549_N550_N551_N552_N553_N556_N558_N559_N560_N561_N562_N563 zo dňa 09.08.2017 žalovaný vo výroku pod bodom III. námietky žalobcu zamietol a v súlade s § 82 ods. 13 zákona potvrdil prvostupňové rozhodnutie v bodoch č. 134., 135. a 136. pre referenčnú skupinu na základe návrhu kategorizačnej rady pre liečivá a lieky, ktorá na zasadnutí dňa 01.08.2017 v prípade žalobcových námietok odporučila ministrovi zdravotníctva napadnuté rozhodnutie v príslušných bodoch potvrdiť. II. Žaloba 6. Žalobca sa žalobou doručenou tunajšiemu súdu dňa 17.10.2017 domáhal preskúmania zákonnosti rozhodnutia žalovaného č. Z37393-2017-OF/ K363_N543_N544_N545_N549_N550_N551_N552_N553_N556_N558_N559_N560_N561_N562_N563 zo dňa 09.08.2017, ktorým bolo vo vzťahu k žalobcovi potvrdené prvostupňové rozhodnutie ( III. časť výroku). Prvostupňovým rozhodnutím ministerstvo podľa § 20 ods. 1 v spojení s § 20 ods. 3 písm. a), c) a d) a § 6 ods. 5 písm. b) zákona určilo v zozname kategorizovaných liekov charakteristiky referenčných skupín, vrátane referenčných podskupín v zmysle § 6 ods. 4 zákona tak, ako je uvedené v bode 1. až 657. vo výroku tohto rozhodnutia a vo vzťahu k žalobcovi ide o bod č. 134., bod č. 135. a bod č. 136. pre referenčnú skupinu. 7. V žalobe uviedol, že žalobca je držiteľom registrácie nasledovných liekov, zaradených v dotknutých referenčných skupinách: - Rytmonorm SR 225 mg cps pld 60x225 mg (blis.PVDC/AI), kód ŠÚKL: 92994, zaradený v referenčnej skupine C01BC03 Propafenón p.o. predĺžené uvoľňovanie 225 mg (60 ks), - Rytmonorm SR 325 mg cps pld 60x325 mg (blis.PVDC/AI), kód ŠÚKL: 93535, zaradený v referenčnej skupine C01BC03 Propafenón p.o. predĺžené uvoľňovanie 325 mg (60 ks) a - Rytmonorm SR 425 mg cps pld 60x425 mg (blis.PVDC/AI), kód ŠÚKL: 93563, zaradený v referenčnej skupine C01BC03 Propafenón p.o. predĺžené uvoľňovanie 425 mg (60 ks) (uvedené lieky ďalej aj „dotknuté lieky"). 8. Žalobca má za to, že rozhodnutie žalovaného, ktoré mení práva a právom chránené záujmy žalobcu, bolo vydané v rozpore s aplikovateľnými právnymi predpismi. Ani odôvodnenie rozhodnutia nespĺňa obsahové náležitosti vyžadované ust. § 81 ods. 2 zákona. Odôvodnenie rozhodnutia neobsahuje žiadne informácie o tom, z akých konkrétnych dôvodov a na podklade akých konkrétnych argumentov, skutkových zistení a právnych úvah, dospel žalovaný k rozhodnutiu o znížení maximálnej výšky úhrady zdravotnej poisťovne za štandardnú dávku liečiva (ďalej aj "UZP") v Dotknutých referenčných skupinách na úroveň 0,209 Eur. 9. Uviedol, že rozhodnutie je v rozpore aj s ust. § 92 písm. b), bod 1. zákona, v zmysle ktorého ministerstvo vo veciach kategorizácie liekov vydáva rozhodnutia „odôvodnené objektívnymi a overiteľnými kritériami”. Odôvodnenie rozhodnutia však obsahuje len strohé citácie ustanovení zákona a konštatovanie, že ministerstvo dospelo k záveru, ktorý je uvedený vo výroku rozhodnutia. Takéto odôvodnenie rozhodnutia je nedostatočné a nezrozumiteľné. V kontexte na uvedené poukázal na judikatúru Najvyššieho súdu Slovenskej republiky, (rozhodnutie Najvyššieho súdu SR sp. zn. 4Sž 27/99, sp. zn. 2Sž-o-KS 126/2006, sp. zn. 6Sžo 46/2007, sp. zn. 8Sžo 53/2011, sp. zn. 8Sžo/37/2014, sp. zn. 2Sžo 81/2007, sp. zn. 5Sžo/3/2016, sp. zn. 8Sžo 12/2009). Podľa žalobcu v dôsledku absencie akéhokoľvek skutkového alebo právneho objasnenia výroku rozhodnutia o znížení úhrady zdravotnej poisťovne v dotknutých referenčných skupinách, je rozhodnutie nepreskúmateľné a arbitrárne. 10. Žalobca namietal i nepresné a neúplné zistenie skutkového stavu veci. Poukázal, že predmetné zmeny úhrad zdravotnej poisťovne v dotknutých referenčných skupinách neboli v priebehu konania, t.j. ani v oznámení o začatí konania, ani v napadnutom rozhodnutí vôbec objasnené a odôvodnené. Preto žalobcovi nie je jasné, ako žalovaný dospel k takémuto nesprávnemu záveru. 11. V prípade, ak pri určovaní výšky UZP pre dotknuté referenčné skupiny vychádzal žalovaný z predpokladu terapeutickej nahraditeľnosti propafenón kapsúl s predĺženým uvoľňovaním s propafenón tabletami s okamžitým uvoľňovaním, teda, ak vychádzal z predpokladu, že na účely určovania výšky UZP, referenčné skupiny C01BC03 Propafenón p.o. predĺžené uvoľňovanie 225 mg (60 ks), C01BC03 Propafenón p.o. predĺžené uvoľňovanie 325 mg (60 ks) a C01BC03 Propafenón p.o. predĺžené uvoľňovanie 425 mg (60 ks), sú porovnateľné s referenčnými skupinami C01BC03 Propafenón p.o. 150 mg (50 ks) a C01BC03 Propafenón p.o. 300 mg (50 ks), ide o nesprávne zistenie skutkového stavu veci a porušenie povinnosti správneho orgánu v zmysle ust. § 79 ods. 3 zákona. 12. Propafenón kapsuly s predĺženým uvoľňovaním (lieky Rytmonorm SR 225 mg, 325 mg a 425 mg) nemožno totiž principiálne zamieňať/nahrádzať propafenón tabletami s okamžitým uvoľňovaním. Terapeutická zameniteľnosť/nahraditeľnosť týchto dvoch rozdielnych liekových foriem nebola v klinických štúdiách sledovaná, čo znamená, že účinnosť a bezpečnosť zmeny liečby medzi danými liekovými formami nebola doposiaľ medicínsky potvrdená. Jednoducho povedané, pre pacientov liečených liekmi Rytmonorm SR (225 mg, 325 mg, 425 mg) nie sú štandardne schválenou terapeutickou alternatívou lieky z referenčných skupín C01BC03 Propafenón p.o. 150 mg (50 ks) alebo C01BC03 Propafenón p.o. 300 mg (50 ks) a naopak. Spomínané liekové formy majú v zmysle platných SPC dotknutých liekov schválené dokonca i navzájom rozdielne terapeutické indikácie. Prezumpcia vzájomnej terapeutickej zameniteľnosti propafenón kapsúl s predĺženým uvoľňovaním s propafenón tabletami s okamžitým uvoľňovaním je teda z uvedených dôvodov nesprávna a v rozpore i s platnou registračnou dokumentáciou ("SPC") dotknutých liekov. 13. Podľa žalobcu odvodzovanie výšky UZP pre referenčné skupiny C01BC03 Propafenón p.o. predĺžené uvoľňovanie 225 mg (60 ks), C01BC03 Propafenón p.o. predĺžené uvoľňovanie 325 mg (60 ks) a C01BC03 Propafenón p.o. predĺžené uvoľňovanie 425 mg (60 ks) od výšky UZP2 určenej pre referenčnú skupinu C01BC03 Propafenón p.o. 150 mg (50 ks), resp. C01BC03 Propafenón p.o. 300 mg (50 ks), predstavuje i nesprávne právne posúdenie veci. 14. Na účely určovania UZP nie je v zmysle ust. § 6 ods. 2 písm. a) vyhlášky ministerstva č. 435/2011 Z.z. o spôsobe určenia štandardnej dávky liečiva a maximálnej výšky úhrady zdravotnej poisťovne za štandardnú dávku liečiva (ďalej aj "vyhláška") žiadna z dotknutých referenčných skupín C01BC03 Propafenón p.o. predĺžené uvoľňovanie 225 mg (60 ks), C01BC03 Propafenón p.o. predĺžené uvoľňovanie 325 mg (60 ks) a C01BC03 Propafenón p.o. predĺžené uvoľňovanie 425 mg (60 ks) tzv. porovnateľnou referenčnou skupinou s referenčnou skupinou C01BC03 Propafenón p.o. 150 mg (50 ks), či C01BC03 Propafenón p.o. 300 mg (50 ks). 15. Každá z dotknutých referenčných skupín C01BC03 Propafenón p.o. predĺžené uvoľňovanie 225 mg (60 ks), C01BC03 Propafenón p.o. predĺžené uvoľňovanie 325 mg (60 ks) a C01BC03 Propafenón p.o. predĺžené uvoľňovanie 425 mg (60 ks) je v zmysle ustanovenia § 6 ods. 3 zákona riadnou a úplne samostatnou referenčnou skupinou (pozn. žiadna z nich netvorí podskupinu inej referenčnej skupiny a zároveň žiadna z nich nie je ani súčasťou úhradovej skupiny). V zmysle ust. § 6 ods. 2 písm. a) vyhlášky platí, že za tzv. porovnateľnú referenčnú skupinu sa na účely určovania UZP považuje referenčná skupina, v ktorej sú zaradené lieky s obsahom rovnakého liečiva a zároveň rovnakou cestou podaniu, rovnakou liekovou formou a rozdielnym množstvom liečiva. 16. Podľa žalobcu vychádzajúc z citovanej právnej úpravy by sa tak na účely určovania UZP mohla za tzv. porovnateľnú referenčnú skupinu vo vzťahu k referenčným skupinám C01BC03 Propafenón p.o. predĺžené uvoľňovanie 225 mg (60 ks) a C01BC03 Propafenón p.o. predĺžené uvoľňovanie 425 mg (60 ks) považovať nanajvýš referenčná skupina C01BC03 Propafenón p.o. predĺžené uvoľňovanie 325 mg (60 ks), čo by s ohľadom na znenie ustanovenia § 6 ods. 1 písm. a) vyhlášky znamenalo, že pre referenčné skupiny C01BC03 Propafenón p.o. predĺžené uvoľňovanie 225 mg (60 ks) a C01BC03 Propafenón p.o. predĺžené uvoľňovanie 425 mg (60 ks), by sa UZP2 určila vo výške UZP stanovenej pre referenčnú skupinu C01BC03 Propafenón p.o. predĺžené uvoľňovanie 325 mg (60 ks), t.j. vo výške 0,330000 eur. 17. Poukázal, že oznámenie ministerstva o začatí predmetného konania nebolo v súlade so zákonom, nakoľko ministerstvo v ňom vôbec nekonkretizovalo, aké zmeny v charakteristikách dotknutých referenčných skupín a z akých dôvodov navrhuje. V dôsledku uvedeného žalobca nemohol plnohodnotne uplatňovať svoje procesné práva, najmä právo vyjadrovať sa k podkladom rozhodnutia a podávať pripomienky v zmysle ust. § 79 ods. 4 zákona, nakoľko zo strany ministerstva mu žiadne podklady predložené neboli. 18. Vzhľadom k tomu, že žalobcovi neboli od samého začiatku konania oznámené konkrétne návrhy na zmenu UZP v dotknutých referenčných skupinách, ani objasnené dôvody týchto zmien, nemal žalobca možnosť účelne a efektívne brániť svoje práva a právom chránené záujmy, čo je v rozpore nielen s ust. § 70 ods. 1 a 2 zákona, ale aj so základným právom žalobcu na inú právnu ochranu (čl. 46 ods. 1 Ústavy SR) a právom na spravodlivý proces (čl. 47 - 48 Ústavy SR). 19. Namietal tiež, že rozhodnutie bolo vydané bez toho, aby predmetné zmeny a ich predpokladané dopady na pacientov boli vopred prerokované a posúdené zástupcami príslušného medicínskeho odboru kardiológia. Zmeny UZP v dotknutých referenčných skupinách totiž v priebehu konania nielenže neboli vôbec predložené na posúdenie príslušnej odbornej pracovnej skupine C (pre kardiovaskulárny systém), ale zástupcovia tejto pracovnej skupiny nedostali priestor vyjadriť sa k týmto zmenám a ich dopadom ani pri prerokovaní veci v Kategorizačnej komisii pre lieky a ani pri prerokovaní námietok účastníka v Kategorizačnej rade lieky. 20. Každému rozhodnutiu vo veci kategorizácie liekov by malo predchádzať prerokovanie dotknutej veci i zo strany príslušných poradných orgánov ministra, ktoré v zmysle ust. § 91 ods. 2 zákona majú ministrovi predložiť písomné odporúčanie, obsahujúce odborné posúdenie veci s odôvodnením podľa kritérií ustanovených týmto zákonom. Toto odborné odporúčanie je ministerstvo v zmysle ust. § 92 písm. c) bod 6 zákona povinné zverejniť na svojom webovom sídle. V rozpore s citovanou právnou úpravou však ministerstvo pred vydaním rozhodnutia na svojom webovom sídle nezverejnilo žiadne odborné odporúčanie vydané Kategorizačnou komisiou pre lieky. Je dôvodné sa domnievať, že rozhodnutie bolo vydané bez toho, aby Kategorizačná komisia pre lieky predmetnú vec a zmeny prerokovala a posúdila. 21. Zastáva názor, že v predmetnom prípade je potrebné vziať do úvahy skutočnosť, že v súčasnosti existujú dve perorálne liekové formy s účinnou látkou propafenón, a to (i) bežné tablety s okamžitým uvoľňovaním a (ii) kapsuly s predĺženým uvoľňovaním (lieky Rytmonorm SR), pričom tieto dve liekové formy propafenónu sú terapeuticky navzájom nezameniteľné. Nezameniteľnosť liečby propafenón kapsulami s predĺženým/riadeným uvoľňovaním a tabletovou formou) potvrdzuje aj stanovisko Štátneho ústavu pre kontrolu liečiv zo dňa 13.09.2017 (ďalej len "Stanovisko ŠÚKL"). 22. Poukázal, že v dôsledku rozhodnutia žalovaného dochádza k masívnemu zvýšeniu doplatkov za dotknuté lieky, čím dostupnosť liečby na strane pacientov môže byť ohrozená. 23. S poukazom na vyššie uvedené žiadal, aby súd zrušil rozhodnutie žalovaného a vec vrátil na opätovné rozhodnutie orgánu prvej inštancie a žalobcovi priznal náhradu trov konania a právneho zastúpenia v plnej výške. III. Vyjadrenie žalovaného 24. Žalovaný vo vyjadrení zo dňa 30.01.2018 žiadal, aby súd žalobu ako nedôvodnú zamietol. Uviedol, že kompetencia žalovaného rozhodovať o zmene charakteristík referenčnej skupiny liekov vyplýva z ust. § 20 ods. 1 zákona. Všetky podania týkajúce sa predmetného konania sa v súlade s § 75 zákona ministerstvu doručujú prostredníctvom elektronického portálu ministerstva na účely kategorizácie a úradného určenia cien C. (ďalej len „elektronický portál“). Dňa 29.05.2017 žalovaný na elektronickom portáli (ID návrhu - 11048) oznámil začatie správneho konania z vlastného podnetu vo veci zmeny charakteristík referenčnej skupiny liekov zaradených v zozname kategorizovaných liekov. V oznámení o začatí konania boli uvedené referenčné skupiny liekov, ktorých sa konanie týka, čím bol zadefinovaný predmet konania. 25. K oznámeniu o začatí konania podal žalobca pripomienky listom zo dňa 05.06.2017, v ktorom uviedol, že by z objektívnych dôvodov mala byť ponechaná úhrada propafenónu s predĺženým uvoľňovaním 225,325 a 425 mg vyššie uvedených liekov v rovnakej výške, ako je to uvedené v platnom zozname liečiv a liekov uhrádzaných alebo čiastočne uhrádzaných na základe zdravotného poistenia, čím uplatnil svoje procesné právo na vyjadrenie pred vydaním rozhodnutia. 26. Podľa žalovaného v prvostupňovom rozhodnutí žalovaný uviedol všetky podstatné skutočnosti dôležité pre posúdenie a rozhodnutie vo veci. Ministerstvo rozhodovalo na základe svojej povinnosti prehodnocovať úhrady zdravotných poisťovní za štandardnú dávku liečiva tak, aby zdroje verejného zdravotného poistenia boli vynakladané účelne a efektívne so zreteľom na účinnosť a bezpečnosť liekov. Voči prvostupňovému rozhodnutiu podal žalobca námietky, ktoré posúdila Kategorizačná rada pre lieky a liečivá na svojom zasadnutí dňa 01.08.2017 a ktorá vydala odporúčanie ministrovi zdravotníctva, aby námietku zamietol a napadnuté prvostupňové rozhodnutie potvrdil. Minister zdravotníctva sa s uvedeným odporúčaním stotožnil. 27. V rámci rozhodovania o konkrétnej referenčnej skupine, na ktorú poukazuje žalobca, sa žalovaný striktne riadil ustanoveniami § 6 ods. 1 písm. a) ako aj § 6 ods. 2 vyhlášky č. 435/2011 Z.z., nakoľko sa v prípade referenčných skupín uvedených žalobcom jedná o porovnateľnú referenčnú skupinu so skupinou Propafenón p.o. 150 mg a Propafenón p.o. 300 mg. Samotná skutočnosť, že v skupinách uvedených žalobcom sa jedná o kapsuly s predĺženým uvoľňovaním a pri skupinách p.o. 150mg a Propafenón p.o. 300 mg sa jedná o tablety, nie je relevantná. V zmysle predmetných ustanovení cit. vyhlášky sa za porovnateľnú referenčnú skupinu považuje referenčná skupina, v ktorej sú zaradené lieky s obsahom rovnakého liečiva a zároveň: a) rovnakou cestou podania, rovnakou liekovou formou a rozdielnym množstvom liečiva v jednej dávke b) rovnakou cestou podania a rozdielnou liekovou formou alebo c) rozdielnou cestou podania. Tieto požiadavky boli pri rozhodovaní v danom prípade dodržané. Samotný súhrn charakteristických vlastností lieku nie je pri rozhodovaní o úhrade zdravotnej poisťovne za štandardnú dávku liečiva relevantný. Na účel určovania referenčných skupín vypracoval žalovaný štandardy rozdelenia liekových foriem, ktoré možno považovať za porovnateľné podľa § 6 ods. 3 zákona, v rámci ktorého sa tablety a kapsuly na účely zákona považujú za rovnakú liekovú formu. IV. Právne posúdenie 28. Podľa § 2 ods. 1 SSP v správnom súdnictve poskytuje správny súd ochranu právam alebo právom chráneným záujmom fyzickej osoby a právnickej osoby v oblasti verejnej správy a rozhoduje v ďalších veciach ustanovených týmto zákonom. 29. Podľa § 6 ods. 1 SSP správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 30. Podľa § 6 ods. 1 písm. h) zákona, ministerstvo rozhoduje kategorizáciou liekov o zmene charakteristík referenčných skupín liekov zaradených v zozname kategorizovaných liekov. 31. Podľa § 6 ods. 3 zákona, referenčná skupina obsahuje lieky zaradené v zozname kategorizovaných liekov, ktoré a) obsahujú rovnaké liečivo, b) majú rovnakú cestu podania, c) majú rovnakú alebo porovnateľnú liekovú formu a d) obsahujú rovnaké množstvo liečiva v jednej dávke lieku, majú rovnakú koncentráciu liečiva alebo rovnaké množstvo liečiva v balení lieku; prihliada sa na charakter liečiva a liekovej formy. 32. Podľa § 6 ods. 5 písm. b) zákona, pre každú referenčnú skupinu sa určujú tieto charakteristiky: maximálna výška úhrady zdravotnej poisťovne za štandardnú dávku liečiva. 33. Podľa § 6 ods. 8 zákona, maximálna výška úhrady zdravotnej poisťovne za štandardnú dávku liečiva v referenčnej skupine, v ktorej sú zaradené lieky vyznačujúce sa liekovou formou s predĺženým uvoľňovaním liečiva, sa určí a) v sume maximálnej výšky úhrady zdravotnej poisťovne za štandardnú dávku liečiva v referenčnej skupine, v ktorej sú zaradené lieky vyznačujúce sa liekovou formou bez predĺženého uvoľňovania liečiva a rovnakou cestou podania, b) v sume maximálnej výšky úhrady zdravotnej poisťovne za štandardnú dávku liečiva v referenčnej skupine, v ktorej sú zaradené lieky vyznačujúce sa liekovou formou bez predĺženého uvoľňovania liečiva a rovnakou cestou podania zvýšenej o 5%, ak lieková forma s predĺženým uvoľňovaním umožňuje znížiť frekvenciu podávania lieku poistencovi najmenej o 50% oproti lieku s liekovou formou bez predĺženého uvoľňovania liečiva, c) vo výške najnižšej maximálnej ceny lieku vo verejnej lekárni prepočítanej na štandardnú dávku liečiva lieku zaradeného v referenčnej skupine, ak tá je nižšia ako hodnota vypočítaná podľa písmena a) alebo b). 34. Podľa § 8 ods. 1 písm. a) bod 6 zákona, ministerstvo uvedie v zozname kategorizovaných liekov pre každú referenčnú skupinu a referenčnú podskupinu najmä maximálnu výšku úhrady zdravotnej poisťovne za štandardnú dávku liečiva. 35. Podľa § 20 ods. 1 zákona, o zmene charakteristík referenčnej skupiny rozhoduje ministerstvo na základe žiadosti o zmenu charakteristík referenčnej skupiny alebo z vlastného podnetu. 36. Podľa § 20 ods. 3 zákona, pri rozhodovaní o zmene charakteristík referenčnej skupiny sa prihliada najmä na a) účelnosť a efektívnosť vynakladania prostriedkov verejného zdravotného poistenia, b) účinnosť a bezpečnosť liečby, c) odporúčané terapeutické postupy s prihliadnutím na nákladovú efektívnosť a predpokladaný vplyv na prostriedky verejného zdravotného poistenia, d) zabezpečenie finančnej stability systému verejného zdravotného poistenia. 37. Podľa § 79 ods. 1 zákona, podkladom na rozhodnutie sú najmä podania, návrhy a vyjadrenia účastníkov konania, dôkazy, ako aj skutočnosti všeobecne známe alebo známe ministerstvu z jeho úradnej činnosti. Rozsah a spôsob zisťovania podkladov na rozhodnutie určuje ministerstvo. Skutočnosti všeobecne známe alebo známe ministerstvu z jeho úradnej činnosti netreba dokazovať. 38. Ministerstvo hodnotí podklady na rozhodnutie podľa svojej úvahy, a to každý jednotlivo a všetky v ich vzájomnej súvislosti (ods. 2). 39. Ministerstvo zisťuje presne a úplne skutočný stav veci a na ten účel si obstaráva potrebné podklady na rozhodnutie, pričom nie je viazané len podkladmi na rozhodnutie predloženými účastníkmi konania (ods. 3). 40. Podľa § 81 ods. 2 zákona, v odôvodnení rozhodnutia sa uvedie, ktoré skutočnosti boli podkladom na rozhodnutie, aké úvahy boli použité pri hodnotení dôkazov a použití právnych predpisov, na ktorých základe sa rozhodovalo, a spôsob vyrovnania sa s návrhmi, vyjadreniami a pripomienkami účastníkov konania. 41. Podľa § 90 ods. 1 zákona, kategorizácia liekov, kategorizácia zdravotníckych pomôcok, kategorizácia špeciálnych zdravotníckych materiálov a kategorizácia dietetických potravín sa vykonáva tak, aby verejné prostriedky, s ktorými hospodária zdravotné poisťovne, postačovali na úhradu liekov, zdravotníckych pomôcok, dietetických potravín a zdravotnej starostlivosti uhrádzaných na základe verejného zdravotného poistenia. 42. Podľa § 92 ods. písm. b) bod 1 zákona, ministerstvo v rámci svojej pôsobnosti vydáva rozhodnutia odôvodnené objektívnymi a overiteľnými kritériami vo veciach kategorizácie liekov. 43. Podľa § 6 ods. 1 vyhlášky č. 435/2011 Z.z., ak existuje porovnateľná referenčná skupina s nižšou úhradou poisťovne, úhrada pre referenčnú skupinu sa určí vo výške úhrady poisťovne pre a) referenčnú skupinu s nižšou úhradou poisťovne, b) referenčnú skupinu s nižšou úhradou poisťovne zvýšenej o 10%, ak v posudzovanej referenčnej skupine sú zaradené lieky určené na podávanie osobám s obmedzenou schopnosťou príjmu perorálnych liekových foriem, c) referenčnú skupinu s nižšou úhradou poisťovne zvýšenej o 10%, ak v posudzovanej referenčnej skupine sú zaradené lieky určené na podávanie deťom do dvanásteho roku veku, alebo d) referenčnú skupinu s nižšou úhradou poisťovne zvýšenej o 15%, ak v posudzovanej referenčnej skupine sú zaradené lieky určené na podávanie deťom do tretieho roku veku. 44. Podľa § 6 ods. 2 vyhlášky, za porovnateľnú referenčnú skupinu sa považuje referenčná skupina, v ktorej sú zaradené lieky s obsahom rovnakého liečiva a zároveň a) rovnakou cestou podania, rovnakou liekovou formou a rozdielnym množstvom liečiva v jednej dávke, b) rovnakou cestou podania a rozdielnou liekovou formou alebo c) rozdielnou cestou podania. 45. Úlohou súdu v predmetnej veci bolo na základe žaloby žalobcu preskúmať zákonnosť postupu a rozhodnutia žalovaného č. Z37393-2017-OF/ K363_N543_N544_N545_N549_N550_N551_N552_N553_N556_N558_N559_N560_N561_N562_N563 zo dňa 09.08.2017, ktorým bolo vo vzťahu k žalobcovi potvrdené prvostupňové rozhodnutie ( III. časť výroku). Prvostupňovým rozhodnutím ministerstvo podľa § 20 ods. 1 v spojení s § 20 ods. 3 písm. a), c) a d) a § 6 ods. 5 písm. b) zákona určilo v zozname kategorizovaných liekov charakteristiky referenčných skupín, vrátane referenčných podskupín v zmysle § 6 ods. 4 zákona tak, ako je uvedené v bode 1. až 657. vo výroku tohto rozhodnutia a vo vzťahu k žalobcovi ide o bod č. 134., bod č. 135. a bod č. 136. pre referenčnú skupinu. 46. Pri preskúmavaní zákonnosti rozhodnutia súd skúma, či orgán verejnej správy vecne príslušný na konanie, si zadovážil dostatok skutkových podkladov pre vydanie rozhodnutia, či zistil vo veci skutočný stav, či konal v súčinnosti s účastníkmi konania, či rozhodnutie bolo vydané v súlade so zákonmi a inými právnymi predpismi a či obsahovalo zákonom predpísané náležitosti, teda či rozhodnutie orgánu verejnej správy bolo vydané v súlade s hmotnoprávnymi ako aj s procesnoprávnymi predpismi. V intenciách § 6 ods. 1 SSP súd preskúmava aj administratívne konanie, ktorým sa v zmysle § 3 ods. 1 písm. a) SSP rozumie postup orgánu verejnej správy v rámci výkonu jeho pôsobnosti v oblasti verejnej správy pri vydávaní individuálnych správnych aktov a normatívnych správnych aktov. Správny súd vychádza zo skutkového stavu zisteného orgánom verejnej správy, ak tento zákon neustanovuje inak (§ 119 veta prvá SSP). 47. Kto tvrdí, že bol na svojich právach ukrátený rozhodnutím orgánu verejnej správy, môže sa obrátiť na súd, aby preskúmal zákonnosť takéhoto rozhodnutia, ak zákon neustanoví inak. Z právomoci súdu však nesmie byť vylúčené preskúmanie rozhodnutí týkajúcich sa základných práv a slobôd (čl. 46 ods. 2 Ústavy SR). 48. Krajský súd v Bratislave, ako súd vecne príslušný na konanie vo veci podľa ust. § 10 SSP preskúmal napadnuté rozhodnutie v rozsahu žalobných dôvodov na pojednávaní konanom dňa 7.2.2019 a dospel k záveru, že žaloba je dôvodná. 49. Základom interpretácie a aplikácie čl. 1 ods. 1 ústavy je zabezpečenie materiálneho a nie formálneho právneho štátu. Judikatúra ústavného súdu kladie dôraz, že v súlade s čl. 1 ods. 1 ústavy s uplatňovaním princípu právnej istoty v právom štáte sa spája požiadavka všeobecnosti, platnosti, trvácnosti, stability, racionálnosti a spravodlivého obsahu právnych noriem; medzi ústavné princípy vlastné právnemu štátu patrí aj zákaz svojvôle v činnosti štátnych orgánov, ako aj zásada primeranosti, resp. proporcionality (PL. ÚS 1/04). 50. Podľa čl. 2 ods. 2 ústavy štátne orgány môžu konať iba na základe ústavy, v jej medziach a v rozsahu a spôsobom, ktorý ustanoví zákon. 51. Základnou premisou materiálneho právneho štátu sa prezentuje všeobecná záväznosť práva pre všetkých. To znamená, že štátne orgány, orgány územnej samosprávy, právnické osoby s právomocou rozhodovania o právach a povinnostiach, ako aj každý jednotlivec musí konať tak, ako určuje právny poriadok. 52. Právnym základom pre vydanie žalobou napadnutého rozhodnutia bol zákon č. 363/2011 Z.z. o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia a o zmene a doplnení niektorých zákonov, ktorý ustanovuje rozsah a podmienky úhrady liekov, zdravotníckych pomôcok a dietetických potravín na základe verejného zdravotného poistenia a tiež upravuje konania, v ktorých Ministerstvo zdravotníctva Slovenskej republiky rozhoduje vo veciach rozsahu a podmienok úhrady liekov, zdravotníckych pomôcok a dietetických potravín na základe verejného zdravotného poistenia. 53. V preskúmavanej veci boli žalobou napadnutým rozhodnutím určené v zozname kategorizovaných liekov charakteristiky referenčných skupín, vrátane referenčných podskupín v zmysle § 6 ods. 4 zákona tak, ako je uvedené v bode 1. až 657. vo výroku prvostupňového rozhodnutia a vo vzťahu k žalobcovi sa jedná o bod č. 134., bod č. 135. a bod č. 136. pre referenčnú skupinu: C01BC03 Propafenón p.o. predĺžené uvoľňovanie 225 mg (60 ks) - sa maximálna výška úhrady zdravotnej poisťovne za štandardnú dávku liečiva určuje vo výške 0,209 eur (bod č. 134.) C01BC03 Propafenón p.o. predĺžené uvoľňovanie 325 mg (60 ks) - sa maximálna výška úhrady zdravotnej poisťovne za štandardnú dávku liečiva určuje vo výške 0,209 eur (bod č. 135.) C01BC03 Propafenón p.o. predĺžené uvoľňovanie 425 mg (60 ks) - sa maximálna výška úhrady zdravotnej poisťovne za štandardnú dávku liečiva určuje vo výške 0,209 eur (bod č. 136.) 54. Právna bezchybnosť rozhodnutia akéhokoľvek správneho orgánu, teda i žalovaného spočíva v tom, že je vydané v písomnej forme, príslušným orgánom, v súlade so zákonmi a ostatnými právnymi predpismi, vychádza zo spoľahlivo zisteného stavu veci, obsahuje náležitosti určené všeobecnou právnou úpravou správneho konania i náležitosti ustanovené osobitnými právnymi predpismi. Správny orgán môže vydávať iba také druhy správnych rozhodnutí a za takých podmienok, ktoré ustanovuje zákon. Keďže rozhodnutie predstavuje aplikáciu hmotnoprávnej normy, základnou podmienkou je súlad s predpismi hmotného práva, na základe ktorých je vydávané. Obdobne musí byť rozhodnutie aj v súlade s predpismi procesného práva, ktoré zabezpečujú uplatnenie zásady zákonnosti a vecnej správnosti v procese rozhodovania. Rozhodnutie správneho orgánu musí mať zákonom ustanovenú formu, ktorú predstavujú obsahové a formálne náležitosti. 55. V danom prípade zákon č. 363/2011 Z.z. upravuje náležitosti rozhodnutia v ustanovení § 81. Odôvodnenie rozhodnutia obsahuje podľa § 81 ods. 2 skutočnosti, ktoré boli podkladom na rozhodnutie, aké úvahy boli použité pri hodnotení dôkazov a použití právnych predpisov, na ktorých základe sa rozhodovalo, a spôsob vyrovnania sa s návrhmi, vyjadreniami a pripomienkami účastníkov konania. 56. Krajský súd po preskúmaní žalobou napadnutého rozhodnutia dospel k záveru, že žalovaný sa dôsledne neriadil pravidlami, podľa ktorých osoby dotknuté rozhodnutím orgánu verejnej správy majú právo na také odôvodnenie rozhodnutia, ktoré jasne a zrozumiteľne dáva odpoveď na všetky právne a skutkovo relevantné otázky súvisiace s predmetom konania. Odôvodnenie rozhodnutia žalovaného nespĺňa zákonné atribúty definované v ust. § 81 ods. 2 zákona č. 363/2011 Z.z. 57. Žalovaný o určení, resp. o zmene charakteristiky referenčných skupín vrátane referenčných podskupín pre jednotlivé lieky uvedené vo výroku prvostupňového rozhodnutia rozhodol podľa § 20 ods. 1 a 3 písm. a), písm. c), písm. d) a § 6 ods. 4 a 5 písm. b) zák. č. 363/2011 Z.z., pričom v ust. § 20 ods. 3 cit. zákona sú uvedené skutočnosti, na ktoré sa prihliadne pri rozhodovaní o zmene charakteristík referenčnej skupiny. 58. V odôvodnení prvostupňového rozhodnutia však žalovaný len stroho konštatoval, že ministerstvo pri prehodnocovaní úhrady zdravotných poisťovní za štandardnú dávku liečiva zohľadnilo skutočnosť, aby zdroje verejného zdravotného poistenia boli vynakladané účelne a efektívne so zreteľom na účinnosť a bezpečnosť liekov. Taktiež zobralo do úvahy: - odporúčané terapeutické postupy - nákladovú efektívnosť a predpokladaný vplyv na prostriedky verejného zdravotného do poistenia a - zabezpečenie finančnej stability systému verejného zdravotného poistenia. 59. V druhostupňovom rozhodnutí žalovaný taktiež len skonštatoval, že kategorizačná rada pre liečivá a lieky odporučila žalovanému napadnuté rozhodnutie v príslušných bodoch potvrdiť. 60. Z tohto odôvodnenia rozhodnutia však nemožno žiadnym spôsobom zistiť, aké terapeutické postupy boli odporúčané a akým spôsobom ich pri rozhodovaní zohľadnilo. Z rozhodnutia nie je zrejmá ani nákladová efektívnosť a predpokladaný vplyv na prostriedky verejného zdravotného do poistenia a ani zohľadnenie zabezpečenia finančnej stability systému verejného zdravotného poistenia. V odôvodnení druhostupňového rozhodnutia nie je vôbec uvedené, ako sa žalovaný vysporiadal s námietkami žalobcu a prečo rozhodol vo vzťahu k žalobcovi tak, ako je uvedené v časti III výroku preskúmavaného rozhodnutia. 61. V súvislosti s uvedeným správny súd dodáva, že odôvodnenie zahŕňa a hodnotí všetky skutočnosti, ktoré boli podkladom pre výrok rozhodnutia, podáva celkový prehľad o priebehu konania, reaguje na pripomienky, návrhy a vyjadrenia účastníkov konania. Medzi výrokom a odôvodnením musí byť logická zhoda. Odôvodnenie musí byť presvedčivé. Právo na riadne odôvodnenie rozhodnutia zodpovedá ústavnému i zákonnému rámcu. Nevyžaduje sa síce, aby na každú zistenú skutočnosť alebo každý argument účastníka konania, bola daná odpoveď v odôvodnení rozhodnutia, ak však ide o skutočnosť alebo argument, ktoré sú pre rozhodnutie podstatné, musí sa s nimi správny orgán v dôvodoch rozhodnutia vysporiadať. 62. Osoby dotknuté rozhodnutím správneho orgánu majú právo na také odôvodnenie rozhodnutia, ktoré jasne a zrozumiteľne dáva odpovede na všetky právne a skutkovo relevantné otázky súvisiace s predmetom konania. Absenciu dôvodov v rozhodnutí, na základe ktorých orgán verejnej moci vo veci rozhodol, je treba považovať za prejav arbitrárnosti znamenajúci porušenie Ústavou garantovaného základného práva. S uvedeným právom je v rozpore úplný, či čiastočný nedostatok (absencia) dôvodov rozhodnutia, extrémny nesúlad medzi právnymi závermi a skutkovými zisteniami, prípadne len všeobecné súhrnné zistenia bez špecifikácie a vyhodnotenia jednotlivých dôkazov, z ktorých mali byť tieto zistenia vyvodené, alebo situácia, kedy právne závery zo skutkových zistení v žiadnej možnej interpretácii nevyplývajú. Absencia takéhoto odôvodnenia má za následok nepreskúmateľnosť rozhodnutia. Osobe dotknutej takýmto rozhodnutím je tým odňatá možnosť skutkovo, či právne argumentovať proti záverom rozhodnutia. 63. Správny súd považuje za potrebné zdôrazniť, že činnosťou správneho súdu nie je nahrádzať činnosť správnych orgánov, ale len preskúmavať zákonnosť ich postupov a rozhodnutí, teda či kompetentné orgány pri riešení konkrétnych otázok vymedzených žalobou rešpektovali príslušné hmotnoprávne a procesnoprávne predpisy. 64. Všeobecne platí, že ak je rozhodnutie nepreskúmateľné pre nezrozumiteľnosť alebo pre nedostatok dôvodov, bráni takýto nedostatok posúdeniu dôvodnosti meritórnych námietok, a preto sa správny súd s námietkami žalobcu, ktoré uviedol v žalobe, zaoberať a vyjadriť k nim nemohol. 65. Vzhľadom na vyššie uvedené skutočnosti súd považoval žalobu za dôvodnú a rozhodnutie žalovaného v spojení s prvostupňovým rozhodnutím v súlade s ust. § 191 ods. 1 písm. d) SSP zrušil a vec vrátil žalovanému na ďalšie konanie. S ohľadom na zrušenie žalobou napadnutého rozhodnutia pre nepreskúmateľnosť spôsobenú jeho nezrozumiteľnosťou a nedostatočným odôvodnením sa súd nemohol vyjadriť k ostatným námietkam, ktoré uviedol žalobca v žalobe. 66. V ďalšom konaní správny orgán vo veci rozhodne v súlade s právnym názorom krajského súdu prezentovaným v odôvodnení tohto rozhodnutia, ktorým je správny orgán podľa § 191 ods. 6 SSP v ďalšom konaní viazaný. 67. O náhrade trov konania rozhodol súd v zmysle § 167 ods. 1 SSP tak, že priznal žalobcovi voči žalovanému právo na úplnú náhradu trov konania vzhľadom na skutočnosť, že žalobca mal vo veci plný úspech. Podľa § 175 ods. 2 SSP o výške náhrady trov konania rozhodne správny súd po právoplatnosti rozhodnutia, ktorým sa konanie končí samostatným uznesením, ktoré vydá súdny úradník. 68. Toto rozhodnutie senát Krajského súdu v Bratislave prijal pomerom hlasov 3:0 (§ 139 ods. 4 SSP). Poučenie: Proti tomuto rozsudku možno podať kasačnú sťažnosť v lehote jedného mesiaca od jeho doručenia, na Krajský súd v Bratislave (§ 443 ods. 1 S.s.p.). Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. V kasačnej sťažnosti sa má popri všeobecných náležitostiach (§ 57 S.s.p.) uviesť označenie napadnutého rozhodnutia, údaj, kedy bolo napadnuté rozhodnutie doručené sťažovateľovi, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 S.s.p. sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. V konaní o kasačnej sťažnosti musí byť sťažovateľ alebo opomenutý sťažovateľ v zmysle § 449 ods. 1 S.s.p. zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Povinné zastúpenie advokátom v kasačnom konaní sa nevyžaduje, ak a) má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa; b) ide o konania o správnej žalobe podľa § 6 ods. 2 písm. c) a d); c) je žalovaným Centrum právnej pomoci.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2019:1017201756.2 (dáta aktuálne k 9. 11. 2026). Záväzné je znenie zverejnené súdom.




